Hoe om ŉ kletskous te hanteer - Jou Werk | Solidariteit WêreldJou Werk | Solidariteit Wêreld
Tuis › Algemeen › Hoe om ŉ kletskous te hanteer
Hoe om ŉ kletskous te hanteer
Moontlik is jy al in jou werkplek onderwerp aan die kompulsiewe prater van wie jy van wil wegvlug by die blote aanhoor van sy of haar voetstappe, of die ongeluk mag jou getref het om ʼn gas aan jou etenstafel te hê wat die gesprek monopoliseer en geen benul van etiket in geselskap het nie, wat jou gefrustreerd en verleë gelaat het.
Dalk wonder jy hoekom sommige mense so baie praat?
Hulle praat om leë ruimtes te vul, angs te verlig of emosies of bedreigende onderwerpe te vermy. Mense met swak sosiale vaardighede sal jou in die middel van ʼn sin onderbreek om ʼn persoonlike ervaring te deel wat beter of erger as jou ervaring of swaarkry was, of iets te sê wat geheel en al niks met die onderwerp te doen het nie. Dan is daar die narcissus wat genot daaruit put om net oor homself te praat, veral as hy ʼn gehoor het wat aan sy genade oorgelaat is.
In die kantooromgewing is die kompulsiewe prater nie slegs irriterend nie, maar hulle belemmer ook produktiwiteit, en dikwels monopoliseer hulle vergaderings met onbelangrike of irrelevante kwessies. Die probleem is hoe om hulle gedrag in te perk sonder om ongeskik of beledigend te wees, en selfs nodige kommunikasie te kelder. Aangesien kletskouse nouliks bewus is van die ruimte, tyd en privaatheid van kollegas, mag dit nodig word om hulle reguit te sê dat hulle ʼn probleem veroorsaak en nie sleg te voel daaroor nie. Jy mag vind dat fisiese skimpe soos om oogkontak te vermy, jou stoel van die spreker weg te draai, op jou horlosie te kyk of jou oorfone aan te sit min effek op hulle het. Dit is tyd om duidelik verbale grense daar te stel deur die kletskouse mee te deel dat jy besig is en kan hulle later terugkom. Vertel mense wanneer jy beskikbaar is om te gesels maar laat die gesprek in ʼn ruimte plaasvind waar kollegas nie gesteur sal word nie.
Nog ʼn manier om kletskouse te hanteer is om werklik aktief te luister na wat hulle sê, maar om die gesprek kort te knip deur dit wat hulle gesê het op te som: “Laat my onderbreek, maar wat jy so ver gesê het, is …” Neem beheer en sê: “Kan ons op ʼn ander geleentheid bymekaar kom om hieroor te praat? Ek is baie besig op die oomblik.” In ʼn vergadering, herlei die gesprek om ander te nooi om saam te praat of knip die kletskouse kort en vra wat die fokuspunt is Bedank hulle vir hulle idees en gaan aan na die volgende onderwerp. As niks slaag nie, moet jy dalk hierdie gedrag onder die aandag van die bestuur bring en voorstel dat iemand met die persoon praat, of stel voor dat stil periodes ingestel word waartydens werk ongehinderd verrig kan word.
As jy ʼn kletskous is, wees daarvan bewus dat jou gebrek aan gespreksvaardighede aanstoot kan gee. Dit stuur ʼn boodskap dat jy nie gewillig is om te luister na wat iemand anders sê nie, dat ander mense onbelangrik is, dat jy verbale nonsens aflaai en dat jy min respek vir ander se tyd het. Praat oor ander dinge as jouself, jou prestasies of skindernuus. Respekteer mense se ruimte en tyd in die kantooromgewing en praat slegs oor werkverwante onderwerpe, of sosialiseer in aangewese areas.
Andersins, tensy jy praat om te vermaak, iets wil deel, ʼn idee het, of mense gelukkig wil maak, sal dit jou baat om ʼn wag voor jou mond te plaas.